VDSS Sklep Psp 263/2019
Sodna praksa Višjega delovnega in socialnega sodišča, 2019-11-21

Edo Škrabec (preds.), Elizabeta Šajn Dolenc (poroč.), Nada Perič Vlaj

odločitev o pravdnih stroških - sprememba vrednosti - odvetniška tarifa - vrednost točke

Čeprav so bila procesna dejanja v konkretnem primeru opravljena pred uveljavitvijo spremembe odvetniške tarife, je za odmero stroškov pomemben čas odločanja sodišča. Na dan odločanja sodišča namreč nastane terjatev za povrnitev stroškov postopka nasprotni stranki (drugi odstavek 12. člena OT).

I. Pritožbi se ugodi in se stroškovni sklep (II. točka izreka) spremeni tako, da se znesek 544,45 EUR zviša na znesek 615,05 EUR.

II. Tožena stranka je dolžna tožeči stranki povrniti stroške pritožbe v višini 229,50 EUR, v roku 15 dni po prejemu te sodbe, v primeru zamude skupaj z zakonskimi zamudnimi obrestmi.

1. Sodišče prve stopnje je z izpodbijano sodbo zavrnilo tožnikov tožbeni zahtevek, da se odpravita odločbi tožene stranke št. ... z dne 24. 7. 2017 in z dne 16. 1. 2017 ter da se tožnika razvrsti v I. kategorijo invalidnosti zaradi posledic bolezni in se mu prizna pravica do invalidske pokojnine (I. točka izreka). Z II. točko izreka pa je odločilo, da stroški zastopanja tožnika znašajo 544,45 EUR in bremenijo proračun Republike Slovenije.

2. Zoper II. točko izreka glede stroškov postopka, je tožnik vložil pritožbo zaradi zmotne uporabe materialnega prava. Sodišče je pri obračunu stroškov napačno uporabilo odvetniško tarifo oziroma vrednost odvetniške točke, ki velja v času odmere stroškov. Navaja, da je z dnem 6. 4. 2019 pričel veljati sklep o spremembi vrednosti odvetniške točke, ki določa novo vrednost odvetniške točke 0,60 EUR od 6. 4. 2019 dalje. V skladu z drugim odstavkom 12. člena Odvetniške tarife, je stranka dolžna plačati odvetniku storitev po tarifi, veljavni v času, ko je odvetnik delo opravil, pomnoženo z vrednostjo točke v času plačila, povečano za DDV, če je odvetnik zavezanec za plačilo v RS. Sodišče je pri obračunu stroškov napačno uporabilo določilo 12. člena Odvetniške tarife in je za storitve zastopnika opravljene do 5. 4. 2019 upoštevalo vrednost točke 0,459, od dne 6. 4. 2019 pa vrednost točke 0,60 EUR, kar je glede na jasno določilo odvetniške tarife napačno, saj se upošteva vrednost točke v času plačila, ne glede na čas opravljene storitve. V času plačila, kar je po 6. 4. 2019, je vrednost točke znašala 0,60 EUR. Zato bi moralo sodišče vse opravljene storitve v predmetnem postopku obračunati po vrednosti točke 0,60 EUR. Pojasnilo, da so odvetniški stroški, ki se obračunavajo od 6. 4. 2019 dalje, obračunajo po vrednosti točke 0,60 EUR, ne glede na to, kdaj se je postopek začel, je podala tudi odvetniška zbornica dne 11. 6. 2019. Predlaga, da pritožbeno sodišče pritožbi ugodi in izpodbijano sodbo v II. točki razveljavi in spremeni odločitev sodišča prve stopnje, ali zadevo vrne sodišču prve stopnje v ponovno odločanje, stroške tega postopka pa naloži toženi stranki v plačilo, v primeru zamude z zakonskimi zamudnimi obrestmi od 16. dne od dneva izdaje odločbe dalje do plačila. Priglaša stroške pritožbe.

4. Po preizkusu zadeve v skladu s 350. členom Zakona o pravdnem postopku (Ur. l. RS, št. 26/99 s spremembami, v nadaljevanju ZPP) v zvezi s prvim odstavkom 366. člena ZPP, pritožbeno sodišče ugotavlja, da je sodišče prve stopnje na podlagi ugotovljenega dejanskega stanja zmotno uporabilo materialno pravo. V postopku pa ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

5. V obravnavanem primeru tožnik s tožbenim zahtevkom, da se odpravita odločbi toženca št. ... z dne 24. 7. 2017 in z dne 16. 1. 2017 ter da se ga razvrsti v I. kategorijo invalidnosti zaradi posledic bolezni in se mu prizna pravica do invalidske pokojnine, ni uspel, zaradi česar je sodišče prve stopnje tožbeni zahtevek zavrnilo (I. točka izreka). Glede stroškov postopka pa iz obrazložitve izhaja, da je sodišče prve stopnje pri odmeri višine stroškov postopka za obdobje do 5. 4. 2019 upoštevalo vrednost točke 0,459 EUR, od 6. 4. 2019 pa po vrednosti 0,60 EUR.

6. Pritožba utemeljeno navaja, da bi sodišče prve stopnje moralo pri odmeri višine stroškov postopka uporabiti odvetniško tarifo (Ur. l. RS, št. 2/15, 28/18, 22/19, v nadaljevanju OT), ki v prvem odstavku 13. člena določa, da znaša vrednost točke 0,60 EUR. Sodišče prve stopnje je namreč o stroških postopka v izpodbijanem delu sklepa odločilo 7. 6. 2019, to je že po uveljavitvi spremembe odvetniške tarife (Ur. l. RS, št. 22/19) dne 6. 4. 2019. Čeprav so bila procesna dejanja v konkretnem primeru opravljena pred uveljavitvijo spremembe odvetniške tarife, je za odmero stroškov pomemben čas odločanja sodišča. Na dan odločanja sodišča namreč nastane terjatev za povrnitev stroškov postopka nasprotni stranki (drugi odstavek 12. člena OT).

7. Glede na takšno pravno ureditev in že zavzeto stališče v sodni praksi, bi zato moralo sodišče uporabiti novo odvetniško tarifo in s tem tudi vrednost točke 0,60 EUR, kot je določena v prvem odstavku 13. člena. Ker je sodišče prve stopnje delno upoštevalo še staro vrednost točke, je v tem delu zmotno uporabilo materialno pravo.

8. Ob pravilni uporabi materialnega prava je pritožbeno sodišče stroškovni sklep izpodbijane sodbe v II. točki izreka spremenilo skladno s 5. alinejo 358. člena ZPP v zvezi s prvim odstavkom 365. člena ZPP tako, da je ob upoštevanju vrednosti točke 0,60 EUR na novo odmerilo stroške postopka. Ob nespornem obsegu priznanih stroškov, ki skupaj znašajo 1.385 točk (1.115 točk in 270 točk), znašajo materialni stroški še 23,85 točke, oziroma skupaj 1.408,85 točke, kar pri vrednosti točke 0,60 EUR znaša skupaj 845,30 EUR. Ker je bila tožniku odobrena brezplačna pravna pomoč z odločbo Bpp opr. št. 251/2017 pripada po petem odstavku 17. člena Zakona o odvetništvu (Ur. l. RS, št. 18/93 s spremembami, v nadaljevanju ZOdv), odvetniku ki opravlja storitve brezplačne pravne pomoči, plačilo za zastopanje v višini polovice zneska, ki bi mu pripadal po odvetniški tarifi. Tako od zneska 845,30 EUR znašajo stroški 422,65 EUR in še stroški kilometrine na relaciji Maribor - Ljubljana - Maribor 192,40 EUR (2 x 96,20 EUR) oziroma skupaj 615,05 EUR.

9. Ker je tožnik s pritožbo uspel, je v skladu s prvim odstavkom 154. člena v zvezi z drugim odstavkom 165. člena ZPP upravičen do povrnitve stroškov pritožbenega postopka. Ti znašajo za pritožbo 375 točk (tar. št. 15/4) in še 7,5 točk za materialne stroške, skupaj 382,50 točke, kar znaša pri vrednosti točke 0,60 EUR 229,50 EUR. Ta znesek je toženec dolžan povrniti tožniku v 15 dneh od prejema te sodbe, v primeru zamude z zakonskimi zamudnimi obrestmi.

Odvetniška tarifa (2015) - člen 12, 12/2, 13, 13/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.